<classify> Katika mchezo huo utakaofanyika Uwanja wa Taifa, Dar es Salaam, kila moja imepania kushinda ili kujiweka sawa katika uongozi wa ligi hiyo inayoshirikisha timu 16.Yanga na Azam zinachuana kileleni, kila moja ikiwa na pointi 15, lakini zikitofautiana katika idadi ya mabao ya kufunga na kufungwa.Yanga, bingwa mtetezi wa taji la ubingwa wa Ligi Kuu Bara ndiyo inayoongoza katika ligi, ikiwa imepachika mabao 13 dhidi ya tisa ya Azam.Mbali ya kuongoza kwa wingi wa mabao, pia Yanga ina safu imara zaidi ya ulinzi, kwani imeruhusu kufungwa bao moja tu katika mechi tano walizocheza hadi sasa, ilhali Azam wakiruhusu mabao mawili.Katibu Mkuu wa Yanga, Dk Jonas Tiboroha alisema mechi hiyo inazikutanisha timu bora kutokana na rekodi zao za kufanya vizuri tangu kuanza kwa msimu huu, lakini hiyo haitaizuia timu yake kuibuka na ushindi.Itakuwa ni mechi ngumu kwa kuwa inazikutanisha timu mbili bora Tanzania na kila mmoja anataka kushinda na kutengeneza rekodi, alisema na kusisitiza kuwa, licha ya ubora wa Azam, lengo la Yanga ni kuendelea kushinda na ndiyo maana wanaendelea kujifua wakiwa mafichoni Bagamoyo mkoani Pwani ili kuhakikisha wanaondoka na pointi tatu siku hiyo.Naye Mtendaji Mkuu wa Azam, Saady Kawemba alisema hawawezi kuwadharau wapinzani wao na kwamba kila mechi kwao wanaiheshimu ili kupata matokeo mazuri.Aliliambia gazeti hili kuwa Azam ni bora kama ilivyo kwa Yanga hivyo, wanajipanga kuhakikisha ushindi unabaki kwao na kuwapiku wapinzani wao kileleni.Maandalizi yetu yamelenga kufanya vizuri sio tu katika mchezo wa Yanga, bali michuano ya Afrika, tunawaheshimu Yanga ni timu nzuri na hata sisi tuko vizuri,alisema.Katika michezo ya hivi karibuni baina ya timu hizo, Yanga iliibuka kidedea katika mchezo wa Ngao ya Jamii baada ya kupata ushindi wa penalti 8-7.Hazikufungana katika dakika 90 za kawaida. Matokeo hayo yalikuwa miezi miwili baada ya Azam kuingoa Yanga katika hatua ya robo fainali ya michuano ya Kombe la Kagame baada ya kuibuka na ushindi wa penalti 5-4.Mbali ya pambano la Yanga na Azam ambayo pia ni mabingwa wa soka Afrika Mashariki na Kati, michezo mingine ya ligi itazikutanisha Majimaji FC dhidi ya African Sports ya Tanga kwenye Uwanja wa Majimaji mjini Songea, huku Ndanda FC ikiwakaribisha Toto African ya Mwanza katika Uwanja wa Nangwanda Sijaona mjini Mtwara.Mbeya City wakiwa nyumbani watawakaribisha Simba kwenye Uwanja wa Sokoine, Mbeya, wakati Stand United wakiwa kwenye uwanja wao wa Kambarage mjini Shinyanga, watakuwa wenyeji wa Tanzania Prisons ya Mbeya huku Coastal Union wakiikaribisha Mtibwa Sugar ya Morogoro kwenye Uwanja wa Mkwakwani, Tanga.  <topic>: MICHEZO 